Непосредно пред напад Немачке на Југославију се оженио, а маја 1941. је и дипломирао. Са супругом Мајдом се потом преселио у њену кућу у Долењској, а оданде су већ у лето 1941. преселили у Љубљану. У Љубљани се у толикој мери укључио у Народноослободилачки покрет да је после неколико месеци прешао у илегалност, а априла 1942. отишао у Долењску где се придружио Другој групи партизанских одреда. С овом групом је учествовао од 19. до 22. маја 1942. у борбама на Јанчама, кад је Друга група одреда покушавала да се пробије у Штајерску, а с њом је исто тако кренуо на поход 20. јуна 1942, кад се група упутила преко Нотрањске и Горењске у Штајерску.